ويكيپيديا:تعارض د لمصالح تعارض د لمصالح هوا وصف ديال حالة كيكون فيها لكتاتبي عندو علاقة موباشيرة و شخصية ؤلا مصلاحية معا لموضوع لي كيكتب عليه متلا يكتب على راسو شي فرد من لعائلة صاحبو لكليان ؤلا لمشغل ديالو. أي علاقة ؤلا مصلاحة برانية على لمصلاحة د ويكيپيديا نشر د لمعلومات بشكل محايد و ب ليعتيماد على مصادر موتوقة كاتعتابر تعارض د لمصالح. تعارض د لمصالح وصف ل واحد لوضعية و ماشي حوكم على رأي لمصداقية ؤلا نية لمزيانة د شي كتاتبي. تعارض د لمصالح كيتعتابر مكروه ف ويكيپيديا حيت كيضعف لمصداقية د لمحتوى ؤ يقدر يخلي لأشخاص ؤلا لمؤسسات لي تكتب عليهوم يتعرضو ل إحراج عام و ف وسائل لإعلام يلا تعرف بلي كيكتبو على راسهوم ؤلا من طاراف شي حد قريب. تعارض د لمصالح ماعندوش علاقة معا لملحوضية و ماكيعنيش بلي لمقال ب ضارورة غادي يتحدف. يقدر يكون لكتاتبي ماواعيش ب تأتير ديال تعارض لمصالح على شنو كيكتب ولاكين ف حالت يلا تسبب هادشي ف مشاكيل ؤ خرق ل سياسات د ويكيپيديا يقدر لكونط د لكتاتبي يتعرض ل لبلوك. لكتاتبي لي ف حالة ديال تعارض د لمصالح ب نسبة ل شي موضوع خاصو يعلن عليها من غير يلا كانت لقضية واضحة ب سمية. أي واحد كيكتب ب لفلوس خاصو يدكر إينا جيهة لي مخلصاه. من لأحسن باش لكتاتبي لي عندو تعارض د لمصالح يقتارح تبديلات ؤلا لمصاوبة د لمقال ؤ مايديرش داكشي ب يديه شوف ويكيپيديا:طلبات لي فيها نواع طلبات ف ويكيپيديا. فاش يكون لبحت جاري ف قضية ديال تعارض د لمصالح خاص لكتاتبي ؤلا لأمغار مايحطش سمية د لأشخاص ؤلا لمؤسسات لمعنية ف بلاصة عومومية يلا ماكانوش ديجا معروفين حيت هادشي يقدر يدخل ف إطار تحرش ؤلا تشهير. سياسة ديال تعارض لمصالحعدل يلا كان لكتاتبي عندو تعارض د لمصالح ب نسبة ل شي موضوع خاصو: - يدير طلب ديال تبديل ؤلا لمصاوبة د مقال. من لأحسن مايديرش تبديلات راسو. - يعلن على هاد تعارض ف صفحة مناسبة متلا ف صفحة ديال طلب تبدال ؤلا لمصاوبة د مقال. - مايكونش موراجيع ديال لمقال لمعني. - يحتارم لخدمة و لقرارات ديال لكتاتبيا لي خدمو على لموضوع و ف حالت يلا كان عتيراض يسجلو ف صفحة د لمداكرة د لمقال بشكل مختاصر ؤ محتارم.